(1839) Soe sijnre twee vaerde verloren ; Want si gheens raets wilden horen .Nu stichte die derde vaert Een pape , die Godscalc gheheten waert , Dien Petere de heremite beval Dat cruce te prekene over al , Die brachte Vrancken , ende Almanne , Beyeren , Swaven , stoute manne , Hessen , Sassen , ende Vriesen , Ende quam met desen riesen Te Messelborch , in Hongherien , Daerne met sijnre partien Coninc Caleman wel ontfinc , Ende gheorloefde hen die dinc , Dat si door tlant wel riden mochten , Ende cochten ende oec vercochten ; Maer die Beyeren ende die Swaven , Daer si doer dien lande draven , Moesten si haerre seden pleghen , Ende roefden tfolc bi den weghen .Enen jonghelinc si vinghen , Enen Hongheren , sonder verdinghen : Enen stake sloeghen si hem dure .